დანართი

**სსიპ თბილისის ვანო სარაჯიშვილის სახელობის სახელმწიფო კონსერვატორიის საგამომცემლო საქმიანობის წესი**

**მუხლი 1. ზოგადი დებულება**

1.1 სსიპ თბილისის ვანო სარაჯიშვილის სახელობის სახელმწიფო კონსერვატორია (შემდგომში კონსერვატორია), როგორც აკადემიური უმაღლესი სასწავლებელი სარგებლობს საგამომცემლო საქმიანობის უფლებით უმაღლესი განათლების შესახებ საქართველოს კანონის (მუხლი 101 ბ პუნქტი) თანახმად.

1.2 საგამომცემლო საქმიანობისას კონსერვატორია ხელმძღვანელობს საქართველოს მოქმედი კანონმდებლობით, კანონქვემდებარე ნორმატიული აქტებით, კონსერვატორიის წესდებით და წინამდებარე წესით.

1.3. საგამომცემლო საქმიანობის პრიორიტეტები შესაბამისობაშია მოყვანილი კონსერვატორიის პრიორიტეტებთან.

1.4. კონსერვატორიის აკადემიური გამოცემები წარმოდგენილია როგორც ბეჭდური, ისე ელექტრონული სახით.

1.5. კონსერვატორიას უფლება აქვს სხვა სასწავლო, სამეცნიერო და შემოქმედებით ცენტრებთან (მათ შორის საერთაშორისო) ერთობლივად განახორციელოს საგამომცემლო პროექტები.

**მუხლი 2. ძირითადი მიზნები და ამოცანები.**

**რეგულარული გამოცემები**

2.1. კონსერვატორიის საგამომცემლო საქმიანობის მიზანია ხელი შეუწყოს სწავლისა და სწავლების ხარისხის გაუმჯობესებასა და თანამედროვე სტანდარტების შესამისი სრულფასოვანი სასწავლო გარემოს შექმნას; სამუსიკო მეცნიერების განვითარებასა და თანამედროვე მუსიკოლოგიური კვლევების შედეგების ხელმისაწვდომობის გაზრდას, ეროვნული სამუსიკო ხელოვნების პოპულარიზებას.

2.2. კონსერვატორია გამოსცემს მხოლოდ კონსერვატორიის პროფესორ–მასწავლებელთა და თანამშრომელთა ავტორობით (ან თარგმანით) სასწავლო და სამეცნიერო, შემოქმედებით ლიტერატურას მუსიკის ისტორიისა და თეორიის, საეკლესიო მუსიკისა და ეთნომუსიკოლოგიის, სამუსიკო შემსრულებლობისა და კომპოზიციის განხრით, აგრეთვე, სტუდენტთა გამორჩეულ ნაშრომებს.

2.2.1. გამონაკლისს წარმოადგენს გარეშე პირთა მოხსენებები წარმოდგენილი კონსერვატორიაში ჩატარებულ მნიშვნელოვან სამეცნიერო ფორუმებზე (ადგილობრივ და საერთაშორისო), რომელთა კრებულებში გამოცემის უზრუნველყოფის გადაწყვეტილებას იღებს კონსერვატორია.

2.3. კონსერვატორიის რეგულარული გამოცემებია:

ა) **სასწავლო ლიტერატურა** (სახელმძღვანელო, დამხმარე სახელმძღვანელო, ლექციების კურსი, ქრესტომათია);

ბ) კონსერვატორიის სამეცნიერო შრომათა კრებულების სერია - ***მუსიკისმცოდნეობის საკითხები*** ქართულ ენაზე ინგლისური ანოტაციებით;

გ) კონსერვატორიის კომპოზიციის მიმართულების სანოტო კრებულების სერია - ***მუსიკალური ალმანახი*** მუსიკოლოგიური ანოტაციებით ქართულ და ინგლისურ ენებზე;

დ) საკონსერვატორიო მიზნებიდან გამომდინარე სხვა სამეცნიერო, მეთოდური, საინფორმაციო-საცნობარო და მუსიკალურ-პუბლიცისტური ლიტერატურა;

ე) ელექტრონული სამეცნიერო ჟურნალი: ***მუსიკისმცოდნეობა და კულტუროლოგია*** (“Copyright”უფლება ეკუთნის ჟურნალის დამაარსებელ სამეცნიერო-საგანმანათლებლო ორგანიზაციას – “ინტერნეტ-აკადემია”).

**მუხლი 3. გამოცემის წესი (პროცედურა)**

3.1. კონსერვატორია საგამომცემლო საქმიანობას ახორციელებს ყოველწლიური ზოგადსაკონსერვატორიო საგამომცემლო გეგმის საფუძველზე. კონსერვატორიის საგამომცემლო გეგმას ამტკიცებს აკადემიური საბჭო.

3.2. საგამომცემლო გეგმის შემუშავება ხორციელდება ცალკეული მიმართულებების, ტრადიციული მრავალხმიანობის კვლევის საერთაშორისო ცენტრის, ეთნომუსიკოლოგიისა და საეკლესიო მუსიკის ლაბორატორიების საგამომცემლო ინიციატივების კოორდინირებისა და საკონსერვატორიო პრიორიტეტების გათვალისწინებით. საგამომცემლო ინიციატივების თავმოყრასა და ერთიან კოორდინირებაზე პასუხისმგებელია გამომცემლობის ხელმძღვანელი.

3.2.1. ერთიან საგამომცემლო გეგმაში დგინდება გამოცემის ვადები, ცალკეული მიმართულებების საგამომცემლო ინიციატივებით განსაზღვრული მასალის წარმოდგენის ვადებისა და გამოქვეყნების თანმიმდევრობის გათვალისწინებით. გამოცემის ვადები განისაზღვრება მასალის მოცულობის, პუბლიკაციისთვის საჭირო სარედაქტორო სამუშაოსა და ტექნიკური პარამეტრების მიხედვით.

3.2.2. აკადემიური საბჭოს ან რექტორის გადაწყვეტილებითა და შესაბამისი ბრძანების საფუძველზე შესაძლებელია დაიშვას გამონაკლისი სასწავლო, სამეცნიერო ან შემოქმედებითი ლიტერატურის არაგეგმიურ გამოცემასთან დაკავშირებით.

3.2.3. საგამომცემლო გეგმის შემუშავებასა და გამოცემისთვის განსაზღვრული სამუშაოების უზრუნველყოფისას, რიგითობის პრივილეგიით სარგებლობს აფელირებული აკადემიური პერსონალი, „აფელირების წესის და პირობების დამატებითი მხარდამჭერი ღონისძიებების“ დოკუმენტის თანახმად (თბილისის სახელმწიფო კონსერვატორიის აკადემიური საბჭოს დადგენილება 2022 წლის 25 თებერვალი #09/2022).

3.3. კონსერვატორია გამოსცემს მხოლოდ შესაბამის მიმართულებებზე რეცენზირებულ მასალებს.

3.4. საგამომცემლო პროდუქტის აკადემიური გადაცდომების პრევენციის მიზნითა და კონსერვატორიის “აკადემიური კეთილსინდისიერების პოლიტიკის” დოკუმენტის თანახმად, სასწავლო / სამეცნიერო ლიტერატურა გამოქვეყნებამდე ექვემდებარება კომპიუტერული უზრუნველყოფის სისტემით Turintin–ით გადამოწმებას. შემოწმებას უზრუნველყოფს ავტორი და შესაბამისი მიმართულების მიერ გამოყოფილი რეცენზენტი.

3.5.1. სასწავლო ლიტერატურას უნდა ყავდეს ორი რეცენზენტი, რომელსაც გამოყოფს შესაბამისი მიმართულება. ერთ-ერთი რეცენზენტი შესაძლებელია იყოს მომიჯნავე მიმართულებიდან, ან დარგის მოწვეული ექსპერტი (მათ შორის საერთაშორისო).

3.5.2. სამეცნიერო, მეთოდურ, საცნობარო ლიტერატურას შეიძლება ყავდეს მინიმუმ ერთი რეცენზენტი, რომელსაც უზრუნველყოფს შესაბამისი მიმართულება. რეცენზენტი შესაძლებელია იყოს დარგის მოწვეული სპეციალისტი (მათ შორის საერთაშორისო).

3.5.3. კონსერვატორიაში ჩატარებული ადგილობრივი და საერთაშორისო სამეცნიერო სიმპოზიუმების, კონფერენციების მოხსენებების კრებულების გამოცემისას, რეცენზენტის/ების უფლებამოსილებას უტოლდება სიმპოზიუმის/ კონფერენციის ექსპერტის/ების უფლებამოსილება..

3.5.4. რეცენზია/ები განიხილება მიმართულების სხდომაზე. განხილვის წესს ადგენს თვით მიმართულება “აკადემიური კეთილსინდისიერების პოლიტიკის” დოკუმენტის ვალდებულების აუცილებელი გათვალისწინებით.

3.5.5. ნაშრომი ქვეყნდება დადებითი რეცენზიის შემთხვევაში. ორი ან მეტი რეცენზენტის დროს, თუ ერთ–ერთი რეცენზია უარყოფითია, მასალა არ იბეჭდება და უბრუნდება ავტორს გადასამუშავებლად. ამ შემთხვევაში ავტორს უფლება აქვს მოითხოვოს დამატებითი რეცენზირება. დამატებითი რეცენზენტი/რეცენზენტები შესაძლებელია იყოს დარგის მოწვეული ექსპერტი (მათ შორის საერთაშორისო).

სადავო შემთხვევაში მიმართულება უფლებამოსილია საჭიროებისამებრ განსაზღვროს ფარული რეცენზირების პროცედურაც.

3.5.6. რეცენზიაში გამოთქმული შენიშვნების გათვალისწინების მიზნით ავტორს უფლება აქვს გაეცნოს როგორც დადებითი, ისე უარყოფითი რეცენზიას მათ შორის ფარული რეცენზიის შინაარსს. რეცენზენტის ვინაობის ანონიმურობის დაცვით

3.6. დადებითი რეცენზიისა და გამოქვეყნებაზე საბოლოო გადაწყვეტილების მიღებისას მასალა (როგორც სასწავლო, ისე სამეცნიერო ლიტერატურა) გადაეცემა მეცნიერ–რედაქტორს ან რედაქტორთა ჯგუფს, რომელსაც გამოყოფს შესაბამისი მიმართულება. მეცნიერ–რედაქტორთა ჯგუფის წევრი შესაძლებელია იყოს მომიჯნავე მიმართულებების, ან მოწვეული სპეციალისტი.

3.7. გამოსაცემი მასალა დადებითი რეცენზიით/ებით, აკადემიურ გადაცდომათა კომპიუტერული უზრუნველყოფის სისტემით (Turnitin-ით) გადამოწმების დამადასტურებელი დასკვნისა და გამოცემის შესახებ მიმართულების გადაწყვეტილების ამსახველი დოკუმენტაციით (შესატყვისი სხდომის ოქმის ამონაწერი) შემდგომი მსვლელობისთვის გადაეცემა გამომცემლობას.

3.7.1. თარგმნილი ლიტერატურის გამოცემის შემთხვევაში, ავტორი ვალდებულია წარმოადგინოს ოფიციალური ნებართვა ნათარგმნი წიგნის ავტორის, ან შესაბამისი გამომცემლობისგან.

3.8. სასწავლო და სამეცნიერო ლიტერატურა კონსერვატორიის ეგიდით (სახელითა და ლოგოთი), ავტორების თუ სპონსორების ხარჯზე, ან საგრანტო დაფინანსებით შეიძლება გამოიცეს მხოლოდ მე-3.3, 3.4 და 3.5 პუნქტების დაცვით და აკადემიური საბჭოს გადაწყვეტილების საფუძველზე, როგორც კონსერვატორიის გამომცემლობაში, ისე სხვა გამომცემლობებში.

3.8.1. იმ შემთხვევაში, თუ ავტორების, სპონსორების ან საგრანტო დაფინანსებით განხორციელებული გამოცემის სრულ პროცესზე პასუხისმგებლობას იღებს კონსერვატორია, გამოცემის ვადები განისაზღვრება ზოგადსაკონსერვატორიო საგამომცემლო გეგმის გათვალისწინებით.

3.9. ელექტრონული სამეცნიერო ჟურნალის: „მუსიკისმცოდნეობა და კულტუროლოგია“ გამოცემის წესი განისაზღვრება მათი დებულებით.

**მუხლი 4. საგამომცემლო საქმიანობის უზრუნველყოფა**

4.1 საგამომცემლო საქმიანობის უზრუნველყოფას ანხორციელებს კონსერვატორიის გამომცემლობა, რომლის ხელმძღვანელი მოქმედებს სამეცნიერო კვლევების დეპარტამენტთან კოორდინირებით, ანგარიშვალდებულია აკადემიური საბჭოს, რექტორის და ადმინისტრაციის ხელმძღვანელის წინაშე და ასრულებს რექტორისა და ადმინისტრაციის ხელმძღვანელის მიერ კანონის საფუძველზე დაკისრებულ მოვალეობებს.

4.1.1 გამომცემლობა უზრუნველყოფს გამოცემის სარედაქციო და საწარმოო პროცესს საგამომცემლო ნორმატივების შესაბამისი საბეჭდი ფაილის დამზადებიდან მის პოლიგრაფიულ განხორციელებამდე.

4..2. გამოსაცემად ბარდება მხოლოდ ელექტრონული ვერსია APA მეექვსე გამოცემა (American Physiological Association-The sixth edition) სტილის მოთხოვნებისა და პუბლიკაციისთვის დადგენილი სხვა პარამეტრების გათვალისწინებით (პუბლიკაციისთვის საჭირო მოთხოვნები განსაზღვრულია კონსერვატორიის „აკადემიური კეთილსინდისიერების პოლიტიკის“ დოკუმენტის დანართში 2; წინამდებარე წესის დანართებში 1 და 2 ).

4.3. ბეჭდური გამოცემის პოლიგრაფიულ უზრუნველყოფას ახორციელებს კონსერვატორიის სტამბა. სამუშაო, რომელსაც ტექნიკურად ვერ უზრუნველყოფს კონსერვატორიის სტამბა, ხორციელდება გარეშე საწარმოს მიერ ხელშეკრულების საფუძველზე.

4.4. კონსერვატორიის ტრადიციული მრავალხმიანობის კვლევის საერთაშორისო ცენტრის საგამომცემლო საქმიანობაზე პასუხისმგებელია ცენტრის დირექტორი, რომელიც მოქმედებს გამომცემლობასთან კოორდინირებით.

4.5. ელექტრონული სამეცნიერო ჟურნალის წარმოებაზე პასუხისმგებელია სამეცნიერო კვლევების კოორდინაციის დეპარტამენტი და ჟურნალის მთავარი რედაქტორი.

4.6. კონსერვატორიის საგამომცემლო საქმიანობის ფინანსური უზრუნველყოფა ხორციელდება საბიუჯეტო და არასაბიუჯეტო რესურსებიდან, მათ შორის საგრანტო და მიზნობრივად მოზიდული თანხებიდან.

**მუხლი 5. საავტორო უფლებები**

5.1 კონსერვატორიის გამოცემების საავტორო უფლებები დაცულია „საავტორო და მომიჯნავე უფლებების შესახებ საქართველოს კანონით“.

5.2. კონსერვატორიის საგამომცემლო საქმიანობისას ინტელექტუალური საკუთრების უფლებების დაცვის პროცესს ხელს უწყობს აკადემიური საბჭოს #125/2021 დადგენილება „აკადემიური კეთილსინდისიერების პოლიტიკის“ შესახებ.

5.3. კონსერვატორიის გამოცემების საავტორო უფლებებით გამომცემელი (კონსერვატორია) და ნაშრომის ავტორი/ავტორები სარგებლობენ თანაბრად შეთანხმების/ ხელშეკრულების საფუძველზე. კონსერვატორიის ეგიდით (სახელითა და ლოგოთი) გამოცემული სამეცნიერო შრომათა და კომპოზიციის მიმართულების სანოტო კრებულების საავტორო უფლებები ეკუთვნის გამომცემელს (კონსერვატორიას).

5.3.1. კონსერვატორიისა და სხვა სასწავლო, სამეცნიერო და შემოქმედებით ცენტრების (მათ შორის საერთაშორისო) ერთობლივად განხორციელებულ საგამომცემლო პროექტებში კონსერვატორია სარგებლობს თანაბარი საავტორო უფლებით მეორე მხარესთან ხელშეკრულების /შეთანხმების საფუძველზე.

5.4. დაუშვებელია კონსერვატორიის გამოცემებში შეტანილი მასალების/სტატიების გამომცემლის (კონსერვატორიის) წერილობითი ნებართვის გარეშე გავრცელება, გამოქვეყნება, ან სხვა სახის ბეჭდურ, ან ელექტრონულ გამოცემებში გამოქვეყნება.

5.5. დაბეჭდილი პროდუქციის სრული ელექტრონული ვერსიის გამოქვეყნებას თავისუფალ წვდომაში, ასევე, პროდუქციის ხელახალ გამოცემას, გამოცემაში ცვლილებების შეტანას, სჭირდება ავტორისა და გამომცემლის (კონსერვატორიის) ორმხრივი თანხმობა შეთანხმების/ხელშეკრულების საფუძველზე.

**მუხლი 6. მხარეთა ქონებრივი უფლებები**

6.1 კონსერვატორიის მიერ გამოცემულ სასწავლო და სამეცნიერო ლიტერატურაზე ქონებრივი უფლება ეკუთვნის კონსერვატორიას, რომელიც პასუხისმგებელია გამოცემული ლიტერატურის განაწილება/გავრცელებაზე.

6.2. კონსერვატორიის გამომცემლობა ვალდებულია გამოცემული ლიტერატურა გადასცეს „დოკუმენტების სავალდებულო ეგზემპლიარის შესახებ საქართველოს კანონის“ მე-18 მუხლში მითითებულ ბიბლიოთეკებს.

6.3 ავტორს/ებს გადაეცემათ გამოცემული ლიტერატურის სრული ტირაჟის 20%.

6.4. კონსერვატორიის გრიფით (სახელითა და ლოგოთი) ავტორების თუ სპონსორების ხარჯზე, ან საგრანტო დაფინანსებით გარეშე გამომცემლობაში გამოქვეყნებული სასწავლო და სამეცნიერო ლიტერატურის 10 ეგზემპლიარი გადაეცემა კონსერვატორიის გამომცემლობას “სავალდებულო ეგზემპლიარის შესახებ საქართველოს კანონის“ მე-18 მუხლში მითითებული ბიბლიოთეკებისთვის გადასაცემად.

6.5. ნაბეჭდი პროდუქცია კონსერვატორიას შეუძლია საჩუქრად გადასცეს: ა) კონსერვატორიის ბიბლიოთეკას, ბ) კულტურისა და ხელოვნების დაწესებულებებსა და მათ ბიბლიოთეკებს, გ) გაავრცელოს სპეციალისტებს შორის როგორც რეგიონული ისე საერთაშორისო მასშტაბით.

6.6. მოქმედი კანონმდებლობის თანახმად და შესაბამისი გადაწყვეტილების შემთხვევაში კონსერვატორიას უფლება აქვს ბეჭდური/ელექტრონული გამოცემები სარეალიზაციოდ გადასცეს სავაჭრო ქსელს.

*დანართი 1*

თბილისის სახელმწიფო კონსერვატორიის სამეცნიერო შრომების კრებულებში

სტატიის პუბლიკაციისთვის საჭირო მოთხოვნები

1. თბილისის სახელმწიფო კონსერვატორიის სამეცნიერო შრომების კრებულები (შემდეგში - სამეცნიერო შრომების კრებული) გამოდის სერიით „მუსიკისმცოდნეობის საკითხები“ ქართულ ენაზე ინგლისური ანოტაციებით;
2. სამეცნიერო შრომების კრებულში ქვეყნდება კონსერვატორიის პროფესორ-მასწავლებელთა, თანამშრომელთა და დოქტორანტთა სამეცნიერო შრომები.
3. საგამომცემლო სერიის გამოშვებებს აქვთ სხვადასხვა ქვესათაური. გამოშვებებზე სხვადასხვა სარედაქციო ჯგუფი მუშაობს.
4. სამეცნიერო შრომების კრებულებში გამოსაცემად წარმოდგენილი სტატია არ უნდა იყოს გამოქვეყნებული სხვა კრებულში ან ჟურნალში.
5. გამოსაცემად მიიღება სტატიისა და ანოტაციის ელექტრონული ვერსია Word-ის ფაილის სახით; APA მეექვსე გამოცემა (American Physiological Association-The sixth edition) სტილის მოთხოვნების გათვალისწინებით.
   1. სტატიის მოცულობა არ უნდა აღემატებოდეს ნახევარ საავტორო თაბახს (20 000 სასტამბო ნიშანი = ფურცლის სტანდარტული A 4 ზომის 12 - 13 გვერდს ) სანოტო მაგალითებისა და სქემების ჩათვლით.
   2. სანოტო მაგალითები და სქემები სასურველია სტატიის ტექსტს დანართის სახით ახლდეს; აუცილებლობის შემთხვევაში შესაძლებელია ჩართული იყოს ტექსტში. სანოტო მაგალითები და სქემები წარმოდგენილი უნდა იყოს TIFF ან PDF ფაილის სახით (წინასწარ აკრეფილი კომპიუტერული პროგრამით ან გასკანერებული).
   3. გამოყენებული ლიტერატურის ნუსხა, შედგენილი APA მეექვსე გამოცემის სტილის მიხედვით, წარმოდგენილი უნდა იყოს სტატიის ბოლოს და მხოლოდ ტექსტში დამოწმებული ავტორების ჩამონათვალს უნდა შეიცავდეს. ლიტერატურა მოცემული უნდა იყოს ორიგინალის ენაზე. ლიტერატურის სია დალაგებული უნდა იყოს ანბანური პრინციპით. (თავდაპირველად ქართულენოვანი ლიტერატურა, შემდეგ - ევროპულ და რუსულ ენებზე).
   4. ანოტაცია ინგლისურ ენაზე არ უნდა აღემატებოდეს 1600 სასტამბო ნიშანს. ანოტაცია არ უნდა შეიცავდეს მაგალითებსა და სქემებს.

*დანართი 2*

თბილისის სახელმწიფო კონსერვატორიის კომპოზიციის მიმართულების

სანოტო კრებულებში პუბლიკაციისთვის საჭირო მოთხოვნები

1. თბილისის სახელმწიფო კონსერვატორიის კომპოზიციის მიმართულების სანოტო კრებულები (შემდეგში - სანოტო კრებული) გამოდის სერიით „მუსიკალური ალმანახი“.
2. სანოტო კრებულებში იბეჭდება კონსერვატორიის საკომპოზიტორო მიმართულების პროფესორ-მასწავლებელთა სხვადასხვა წლებში შექმნილი ქმნილებები, აგრეთვე, დოქტორანტთა გამორჩეული ნაწარმოებები.
3. სანოტო კრებულების გამოშვებები თემატური ხასიათისაა (გარკვეული საშემსრულებლო შემადგენლობისთვის, ჟანრული პრინციპით გაერთიანებული და ა.შ.).
4. სანოტო კრებულში შეიძლება შევიდეს მხოლოდ საკომპოზიტორო მიმართულების მიერ რეკომენდებული ნაწარმოები, რაც დამოწმებული უნდა იყოს მიმართულების სხდომის ოქმით.
5. სანოტო კრებულში ერთი და იგივე ავტორი შეიძლება წარმოდგენილი იყოს ერთი ან რამდენიმე ნაწარმოებით.
6. სანოტო კრებულში შესული ნაწარმოები არ უნდა იყოს სხვაგან/ადრე გამოქვეყნებული.
7. სანოტო კრებულს თან ახლავს მუსიკოლოგიური შინაარსის წინასიტყვაობა (წარმოდგენილი ნაწარმოებების მიმოხილვა), ინფორმაცია ავტორების შესახებ ქართულ და ინგლისური ენებზე, ასევე, ნაწარმოებების ჩანაწერების აუდიო დისკი/დისკები.
8. გამოსაცემად მიიღება სანოტო ტექსტის ელექტრონული ვერსია (*finale*-ს, გამონაკლის შემთხვევაში *Sibelius*-ის ფაილი) შემდეგი ტექნიკური პარამეტრების გათვალისწინებით:
   * + - ნოტები აკრეფილი უნდა იყოს 100% რეჟიმში.
       - ნაწარმოების სათაური, ავტორის სახელი და გვარი ქართულ და ინგლისურ ენებზე აკრეფილი უნდა იყოს ტექსტის ხელსაწყოთი - A.
       - ტემპის აღნიშვნა B-ით და Italic –ით, Times New Roman -ით, ზომა 12.
       - სანოტო ტექსტში ტერმინოლოგიური აღნიშვნები გაკეთდეს mf ხელსაწყოთი, შრიფტი -Times New Roman-ი, ზომა 12.